
Céklafajták értékelése aszalvány előállításához

A céklát számottevő mennyiségben az utóbbi évtizedekben kezdték el fogyasztani, leginkább antioxidáns hatású színanyagai miatt. Hazánkban a legtöbb cékla konzervgyárakba kerül, de lehetőség van légyártásra és szárítmány készítésére is, úgynevezett cékla chips előállítására. Manapság a fogyasztók körében egyre népszerűbbek a félkész vagy kész termékek, amelyek már nem igényelnek egyéb konyhai feldolgozást. Így kerül egyre inkább előtérbe a kényelmi ételek fogyasztása. Feldolgozott élelmiszeripari termékekként, elsősorban salátakonzerv, ivólé, céklapor és táplálék kiegészítő formájában juthatunk hozzá. Külföldön nagyobb mértékben fogyasztják a céklát friss termékként. Emellett a levele is felhasználásra kerül főzelék- és leves alapanyagaként, valamint a fiatal levele salátakomponensként is megjelenik.
A kísérlettel választ kívánunk adni arra, hogy melyik fajta alkalmasabb aszalvány készítésére. Értékeljük a friss céklaminták egyes bioaktívanyag-tartalmát (összpolifenol, flavonoid, betanin, vulgaxantin), illetve különböző szárítási hőmérsékletek hatását a termék színanyag-tartalmára. A fajták vizsgálatát azért tartom fontosnak, mert nem mindegy milyen terméket állítunk elő belőle. Figyelembe vesszük, hogy a szárítmányok hőhatásra milyen reakciót fejtenek ki, vagy mely fajták színanyag-tartalma jelentős.
Méréseinkkel az alábbi megállapításokat tettük.
Szeletelt készítmények előállítására a hengeres típusok termesztése javasolt (mutatósabb, azonos átmérőjű szeletek). Másodvetésben a Lomako, míg tavaszi vetésben a Carillon fajta termesztése javasolt.
Céklalé előállításhoz nagy színanyag- és vízoldható szárazanyag-tartalmú, illetve földes utóízzel nem rendelkező fajták ajánlottak: mészlepedékes csernozjom talajon Bonel és Akela, homokon Carillon fajták mutattak legjobb eredményeket.
A cékla kiváló egészségmegőrző hatással rendelkezik nagy összpolifenol- és flavonoid-tartalma miatt. Ezen paraméterekre legnagyobb értékeket az Akela és a Lomako fajták mutatták mindkét talajtípuson.
Szárítmány előállításához nagy színanyag- és alacsony vízoldható szárazanyag-tartalmú fajták javasoltak. Csernozjom talajon előállított alapanyagnál az Akela, Carillon, Lomako és Larka fajtáknál ugyan alacsonyabb színanyag-tartalmat mértünk friss anyagban, de itt volt a legkisebb csökkenés az aszalást követően. Homoktalajon a Libero mutatta friss mintában a legalacsonyabb színanyag-tartalmat, ugyanakkor ez a fajta volt a legkevésbé érzékenyebb a szárításra.
 



